Diyaarad ama Dayuurad () waa nooc ka mid ah gaadiidka cirka, kaas oo ah aalad labo garab oo marwaxado ku xidhan yihiin kana samaysan bir, jaandi, muraayad iyo walxo kale taas oo dad ama alaab u qaada goobo kala duwan oo dunida ah. Diyaaraduhu waxay leeyihiin naqshado, xajmi, garbo iyo qaab dhismeed kala duwan. Qaar aad ayay u waaweyn yihiin, halka qaar xajmi yar yihiin. Kuwo kale aad ayay u dheereeyaan, qaarna xawaarahoodu wuu hooseeyaa. Diyaaradaha inta ugu badan waxay leeyihiin Darawal (pilot), kaas oo ah qofka hogaaminaya diyaarada. Laakiin waxaa jira noocyo laga hago kombuyuutarka oo aanay cidi wadin. Diyaaradu waxay ka mid tahay gaadiidka bani-adamku isticmaalo tan ugu dheereeysa ama socodka badan, sidoo kale waxay ka mid tahay kuwa ugu halista iyo khatarta badan. Fikrada ah in hawoda lagu dhex safro ma ahan mid wakhti dhow bilaabantey. Waxaa taariikhdu sheegtaa in qiyaastii 400 sanno (Nebi Ciise hortii) oo ah wakhti hada laga joogo in ka badan 2400 oo sanno la sameeyay aalad duuli karta hawoda taas oo u qaab eekayd Shimbirta. Sidoo kale qarnigii sagaalaad ayaa dowladii Islamka ee Cabaasiyiinta isku dayeen ineey sameeyaan aalad hawoda dhex mari karta.